'Hier help ons verslaafdes een vir een' | George Herald
'Hier help ons verslaafdes een vir een'
Thursday, 11 December 2014, 06:00
Shaheed Wayse wys na 'n plakkaat wat die erns van dwelmmisbruik beklemtoon. "Jou liggaam en jou siel word afgetakel," het Wayse gesê.
GEORGE NUUS - 'n Radelose ma van Conville, desperaat om behandeling vir haar 16-jarige dogter in George te kry, was een van die redes waarom Shaheed Wayse besluit het om 'n rehabilitasiesentrum vir die gemeenskap te begin.
Wayse en 'n gemotiveerde span vrywilligers - 'n maatskaplike werker, afgetrede verpleegster, MIV-berader, gesondheidswerker, rekenaartegnikus en 'n predikant - wil graag 'n verskil maak deur dwelmverslaafdes en alkoholiste "een vir een" te help.
Die berading by die George Rehab Centre (GRC) is gratis aan die publiek. Die sentrum is in Buitekantstraat geleë, in die perseel van die ou Snoekies-viswinkel, langs Hot Spot Take Aways.
Sover bekend is dit die enigste gemeenskaps-gebaseerde organisasie in George waar ver-slaafdes om hulp kan aanklop, het Denise de Beer, direkteur van die nasionale raad teen alkohol- en dwelmverslawing (Sanca) in George, gesê. "Hierdie is 'n nuwe konsep vir ons stad. Shaheed se hart is op die regte plek om mense te help."
Die sentrum behandel tans agt kliënte, van verskillende ouderdomme, sedert hulle op 18 November oopgemaak het. Beraders sal ook 'n verslaafde by hul huis besoek indien 'n ouer of voog die sentrum kontak.
Die kliënte, soos daar na die verslaafdes verwys word, bly nie by die sentrum oor nie, maar word vir ses weke op 'n rehabilitasieprogram geplaas wat hulle by die sentrum bywoon. Volgens Clive Johannes, 'n maatskaplike werker, sal die kliënt deur 'n berader gesien word vir 'n eerste afspraak, waarna 'n assessering plaasvind. Johannes werk dan 'n program uit volgens die kliënt se profiel.
"Ons kyk ook na die gesin as 'n geheel," het hy verduidelik.
Volgens Wayse is die dwelmprobleem onder die jeug groter as wat 'n mens dink. "Ek glo nie die mense van George weet hoe groot die krisis is nie," het hy gesê. "Die statistiek wys net die mense wat kom hulp soek. Dit is nie 'n true reflection nie."
Ofskoon GRC reeds as 'n nie-winsgewende organisasie geregistreer is, is hulle besig om by die provinsiale departement van maatskaplike dienste te registreer as 'n rehabilitasiesentrum, het Wayse gesê.
"Dit beteken ons gaan 'n tydjie moet wag voordat ons finansiering van die departement gaan ontvang. Ons het dringend ondersteuning van die gemeenskap nodig," het hy gesê. Pennypinchers en 'n lid van die George Vryburgers, Roelof van Dolderen, het tot dusver tot hul redding gekom met onder meer kantoormeubels en verf. Van die besighede het Wayse egter stief behandel, en is hy "soos 'n hond weggejaag", het hy vertel.
Dr. Addo du Toit, 'n beskermer van die projek, het onderneem om die perseel se huur vir drie maande te betaal.
Du Toit was voorheen nou betrokke by die plaaslike klinieke, en werk steeds as mediese praktisyn in die gemeenskap. "Mense het 'n beter toekoms as hulle beter na hulle self kyk," het sy gesê.
"Ek ondersteun hom omdat hy die tyd en die moeite gedoen het om iets te begin sonder om te wag vir hulp van die staat. Dit is een van my bydraes aan die gemeenskap."
Vir inligting, kontak Shaheed Wayse by044 875 0064 of stuur 'n e-pos aan georgerehabcentre@gmail.com.
Die span by George Rehab Centre voor van links: Ray Cordon, (afgetrede stafverpleegster), Anne Joseph (MIV-berader) en Shaheed Wayse (besturende direkteur van die sentrum). Agter: Clive Johannes (maatskaplike werker), Johanna Josephs (afgetrede gesondheidspromotor en berader), Adrian Jooste (rekenaartegnikus) en Augus de Jager (leraar en voormalige hulp-maatskaplike wer-ker by Pollsmoor- en St. Albans-gevangenis). Foto's: Michelle Pienaar